Diari Oficial de la Generalitat Valenciana


Sumari del DOGV 5953, del 12-02-2009 (2009/1411)

RESOLUCIÓ de 19 de gener de 2009, del conseller de Sanitat, sobre la implantació del programa de recepta informàtica o electrònica d'estupefaents en l'àmbit de l'assistència sanitària pública de la Comunitat Valenciana.
---------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5953

Data del DOGV
:   12-02-2009

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2009/1411


Data del document
:   19-01-2009

Organisme emissor
:   Conselleria de Sanitat

Tipus de document
:   Resolució

Anàlisi jurídica

 Descriptors 

:   * estupefaent
    * legislació
    * medicament
    * canvi tecnològic
    * telemàtica
    * farmacovigilància
    * tecnologia

RESOLUCIÓ de 19 de gener de 2009, del conseller de Sanitat, sobre la implantació del programa de recepta informàtica o electrònica d'estupefaents en l'àmbit de l'assistència sanitària pública de la Comunitat Valenciana. [2009/1411]
S'ha aprovat, amb data 22 de desembre de 2008, el Conveni de col·laboració entre l'Agència Espanyola de Medicaments i Productes Sanitaris i la Conselleria de Sanitat de la Generalitat, per a la implantació del programa de recepta informàtica o electrònica d'estupefaents en l'àmbit de l'assistència pública de la Comunitat Valenciana. Queda sense efecte la Resolució del conseller de Sanitat d'11 de desembre de 2008, sobre esta matèria, i es dicten les instruccions següents:
1. En el cas de les receptes informàtiques de la Conselleria de Sanitat generades pel programa Abulcassis amb prescripcions que corresponguen a medicaments que continguen substàncies estupefaents incloses en la Llista I de la Convenció Única d'Estupefaents de 1961 i les modificacions ulteriors, la segona còpia informàtica de la recepta substituïx amb caràcter general la recepta oficial d'estupefaents, i no és necessari presentar-la. L'annex I d'esta resolució és el model de la còpia de la recepta informàtica.
2. El farmacèutic responsable de l'oficina de farmàcia ha de donar a la còpia de la recepta informàtica el mateix tractament que el previst per a les receptes oficials d'estupefaents en l'Orde de 25 d'abril de 1994, del Ministeri de Sanitat i Consum, per la que regula les receptes i els requisits especials de prescripció i dispensació d'estupefaents d'ús humà, quant a condicions de dispensació, anotació al dors de la recepta del número del DNI (o l'equivalent si es tracta d'una persona estrangera), de la persona que retira el medicament de l'oficina de farmàcia. El farmacèutic ha de signar, segellar i datar tant l'original com les segones còpies informàtiques de les receptes generades pel programa Abulcassis.
3. En el cas de les farmàcies que disposen de servici de recepta electrònica per a la dispensació electrònica d'estupefaents, no es requerix la presentació de la recepta oficial d'estupefaents. Els programes informàtics de gestió de les oficines de farmàcia permeten la captura del DNI (o l'equivalent si es tracta d'una persona estrangera), de la persona que retira el medicament de la farmàcia.
4. La dispensació de les receptes electròniques d'estupefaents de la Llista I s'ha d'anotar en els llibres receptari i de comptabilitat d'estupefaents. D'acord amb el que disposa l'Orde de 9 de gener de 2009, sobre l'autorització a farmacèutics responsables d'oficines de farmàcia obertes al públic de portar el llibre de registre oficial (llibre receptari), per mitjans electrònics, i segons la modalitat del llibre receptari oficial triat pel farmacèutic, es poden donar els casos següents:
a) Llibre receptari oficial electrònic: atés que està signada i registrada electrònicament tota la informació corresponent al propi llibre i a la prescripció d'estupefaents, no necessita cap anotació. Automàticament s'envia la informació, per tant no cal l'enviament trimestral de les receptes d'estupefaents, ni informes de control mèdic especial.
b) Llibre receptari oficial informatitzat o manual: s'han de registrar les dispensacions. En el cas de receptes electròniques, s'ha de consignar el número CGD del full de facturació. Figura com a annex II d'esta resolució. En el cas de receptes informàtiques d'Abulcassis, s'ha de consignar el nombre de la recepta d'Abulcassis.
5. Durant els mesos de gener, abril, juliol i octubre de cada any, les oficines de farmàcia han d'enviar als servicis farmacèutics de la direcció territorial de la província les receptes d'estupefaents dispensades durant el trimestre anterior, tant les del model previst en l'Orde de 25 d'abril de 1994 com les còpies informàtiques de les receptes generades pel programa Abulcassis.
6. Durant els primers quinze dies naturals de cada semestre, les farmàcies han d'enviar als servicis farmacèutics de la direcció territorial de la província, la relació dels moviments d'estupefaents del semestre anterior, usant el model oficial d'informe semestral de control d'estupefaents, fins que el sistema de dispensació electrònica no substituïsca els informes semestrals d'estupefaents, el llibre oficial de control d'estupefaents i els vals de petició de les substàncies psicotròpiques i dels estupefaents, després dels convenis amb el Ministeri de Sanitat i Consum.
València, 19 de gener de 2009.- El conseller de Sanitat: Manuel Cervera Taulet.ANNEX II / ANEXO II